**ארז דרִיגֶס** (נולד ב-14 באוגוסט 1981) הוא שחקן, במאי, תסריטאי ומחזאי ישראלי, זוכה פרס האקדמיה לטלוויזיה בשנת 2021.

ביוגרפיה
--------

ארז דריגס נולד וגדל בתל אביב, האמצעי במשפחה בת שלושה ילדים. אביו, שרל דריגס, שעלה מצרפת ואח ששמו נועם דריגס.

עסק באמנות קלאסית ועיצוב תפאורה לתיאטרון, וכיום עוסק בעיצוב פנים. בילדותו למד טניס מספר שנים, בכלל זה אצל שלמה צורף, מאמן נבחרת ישראל. במהלך לימודיו בתיכון עירוני ד' השתתף במשך שנתיים בפרויקט הצעירים של תיאטרון הקאמרי, במסגרת זו שיחקו בהצגה "ילדי הנרות", מחזה פרי עטו של יגאל אבן-אור, בבימויו של עמית גזית. בצבא שירת כמפקד טנק בחיל השריון.

בשנים 2004–2007 למד דריגס בסטודיו למשחק של יורם לווינשטיין. בכיתתו למדו גם שראל פיטרמן, יובל ינאי, יפתח אופיר, יעל טל, רוי מילר, אסף בן-שמעון ועדי בילסקי. בתקופת לימודיו זכה דריגס פעמיים במלגת קרן שרת אמריקה ישראל. בתום לימודיו ביים כתרגיל את המחזה "אנדורה" פרי עטו של מקס פריש. לאחר לימודיו בסטודיו שיחק בהצגה "אבק" שעלתה בפסטיבל "פותחים מסך" של בית ליסין ובהצגה "כך צחקנו – ערב חנוך לוין", שעלתה בפסטיבל בתיאטרון הבימה. שתי ההצגות היו בבימויו של שמעון מימרן.

בתום לימודיו החל לשחק בתיאטרון גשר. בגשר שיחק בתפקיד סר אנדרו אגיצ'יק, אחד ממחזריה של אוליביה, ב"הלילה ה-12" של שייקספיר, בבימויו של רפי ניב. שיחק ב"טרטיף" בבימויו של יבגני אריה, בתפקיד מר לויאל, נציג ההוצאה לפועל. בגשר שיחק גם ב"הקליינט" בבימויו של רוני ניניו.

ארז דריגס כתב ומככב ביחד עם נועה קולר בהצגה "אחד + אחת", בבימויו של יבגני אריה, שהציגה בהאנגר של גשר מאז מאי 2010. דריגס וקולר ביססו את ההצגה על חייהם כזוג לשעבר ויצרו ממנה סיטואציות קומיות. ההצגה מתארת שנה בחייו של זוג מכניסתם לדירה משותפת ועד לפרידה.

בשנת 2008 שיחק ב"בן הפתעה", קומדיה פרי עטו של ריי קוני, בתפקיד הראשי. ההצגה, שהחלה כהפקה בסטודיו של יורם לוינשטיין, המשיכה לאחר מכן כהפקה עצמאית בתיאטרון צוותא, בהפקתו של ארז דריגס.

בשנים 2009–2011 שיחק ארז דריגס בשתי העונות של סדרת הטלוויזיה "תמרות עשן". הוא גילם את דמותו של לויקו. ב-2011 עיבד וביים בסטודיו של יורם לוינשטיין את המופע "דלתות". המופע בנוי ממונולוגים מתורגמים וישראליים, שמחוברים על ידי שירי להקת הדלתות.

בשנת 2011 ביים דריגס בפרויקט 14/48 בפסטיבל תיאטרון קצר בצוותא. ב-2015 ביים בתיאטרון גשר את המחזה "פציעות קטנות" וב-2016 עיבד את ספרו של ירמי פינקוס "בזעיר אנפין" למחזה אותו גם ביים.

בשנים 2013–2016 גילם בתפקיד משני את כתב החדשות בסדרת הקומדיה של אודי ואביעד, "גן חיות". בשנת 2016 שיחק בסרטה של רמה בורשטיין, "לעבור את הקיר". ב-2017 גילם בתפקיד אורח את המג"ד ב"כיפת ברזל". ב-2018 גילם בתפקיד אורח את עו"ד גבריאל משולם, בעונה הראשונה של קופה ראשית. בשנת 2020 שיחק בתפקיד ראשי בסדרה "חזרות" המשודרת בערוץ כאן 11.

בשנת 2021 תירגם את ההצגה "השכנים מלמעלה" עבור תיאטרון הבימה.

בשנת 2022 כתב וביים את ההצגה "שיפוצים" עבור תיאטרון בית לסין.

בשנת 2023 עיבד לבמה את הסרט אביבה אהובתי עבור תיאטרון הבימה והתיאטרון העירוני באר שבע. כמו כן השתתף וביים את ההצגה "המשתמט" בתיאטרון בית לסין.

### תכתובות בעלות אופי מיני פוגעני

בפברואר 2021 תחקיר שפורסם באתר "פוליטיקלי קוראת" חשף תכתובות בעלות אופי מיני פוגעני של דריגס עם נשים לאורך העשור השני של המאה ה-21, ועם קטינה אחת. דריגס התנצל וציין בין היתר שהוא סובל מהתמכרות למין ונמצא בתהליך שיקום פסיכולוגי. לדבריו התמכרותו באה לידי ביטוי גם באחת הדמויות המרכזיות ב"חזרות" - עופר מרציאנו (בגילום איתי תורג'מן).

תפקידים
-------

### טלוויזיה

| שם הסדרה | סוגה | ערוץ | במאי | תפקיד | שנה |
| --- | --- | --- | --- | --- | --- |
| חזרות | דרמה קומית | כאן 11 | בעז פרנקל | תומר לב | 2020 |
| אנדרדוגס | קומדיה | yes | אריק גולדשטיין | ניר גולדנברג | 2020 |
| שב"ס | קומדיה | כאן 11 | אורן שקדי | ג׳ | 2019 |
|  עיר מקלט | דרמה | yes | איתן צור | קובי | 2019 |
| השוטר הטוב | סדרה קומית | yes | תומר אבירם | רופא | 2019 |
| קופה ראשית | סדרה קומית | כאן 11 | אורן שקדי | עו"ד גבריאל משולם | 2018 |
| כיפת ברזל | סדרת דרמה | קשת 12 | אלון זיגמן | אבנר | 2018 |
| צפוף | קומדיה | זום | אורן שקדי | שוטר | 2018 |
| תמרות עשן | סדרת דרמה | HOT3 | עודד דוידוף | לויקו | 2009–2011 |
| גן חיות | קומדיה | ניקלודיאון | אודי ואביעד | מגיש החדשות | 2013 |

### תיאטרון

| הצגה | תיאטרון | מחזאי | במאי | תפקיד | הצגת בכורה |
| --- | --- | --- | --- | --- | --- |
| הסוחר מוונציה | תיאטרון הבימה | ויליאם שייקספיר | אילן רונן |  | 10 במאי 2012 |
| מסילה לדמשק | תיאטרון הבימה | הלל מיטלפונקט | אילן רונן |  | 2012 |
| מה תעשה אם אתאהב בך? | פסטיבל תיאטרון קצר בצוותא |  | אוהד שחר |  | 2010 |
| אחד+אחת | תיאטרון גשר | ארז דריגס ונועה קולר | יבגני אריה | ארז דריגס | 6 במאי 2010 |
| הקליינט | תיאטרון גשר | דני וסרמן | רוני ניניו | לופטאג | 11 במרץ 2010 |
| טרטיף | תיאטרון גשר | מולייר | יבגני אריה | מר לויאל | 5 במאי 2009 |
| הלילה השנים עשר | תיאטרון גשר | שייקספיר | רפי ניב | סר אנדרו | 21 בספטמבר 2008 |
| בן בהפתעה | צוותא | ריי קוני | רוני מנדלסון | בתפקיד הראשי | 2008 |
| כך צחקנו - ערב חנוך לוין | תיאטרון הבימה | חנוך לוין | שמעון מימרן |  | 2007 |
| אבק | פסטיבל "פותחים מסך" בתיאטרון בית ליסין |  | שמעון מימרן |  | 2006 |
| ילדי הנרות | תיאטרון הקאמרי (קבוצת הצעירים) | יגאל אבן-אור | עמית גזית |  | 1997 |

חיים אישיים
-----------

משנת 2022 נשוי לבת זוגו עדי גורל. מתגורר בתל אביב.

קישורים חיצוניים
----------------

* ארז דריגס, ברשת החברתית פייסבוק
* ארז דריגס, ברשת החברתית אינסטגרם
* ארז דריגס, במיזם "אישים" לתיעוד היצירה הישראלית
* ארז דריגס, במסד הנתונים הקולנועיים IMDb (באנגלית)
* ארז דריגס, באתר "אידיבי", מאגר הידע העברי לקולנוע ישראלי ועולמי
* ארז דריגס, בארכיון הבימה
* צבי גורן, תיאטרון רפרטוארי – יש שיטה באיגיון, באתר הבמה, 12 בנובמבר 2012
* ענת מוניץ, ריאיון: כל אחד והג'ים מוריסון שלו, באתר הבמה, 16 במאי 2011
* על המופע "דלתות", באתר תיאטרון צוותא
* פרס ראשון ל"ההיית או חלמתי חלום" בתחרות במה לשניים(הקישור אינו פעיל, 21 בנובמבר 2020), באינדקס בידור ובמה, 1 בינואר 2012
* אחד + אחת, באתר תיאטרון גשר
* אחד + אחת, באתר הבמה
* צבי גורן, אחד + אחת – שניים לא תמיד זה זוג, באתר הבמה, 23 באוגוסט 2010
* זוג או פרט, באתר מרמלדה, 11 ביולי 2010
* מיכל ליבר-רונן, טיפול זוגי (אורכב 04.06.2012 בארכיון Wayback Machine), באתר telavivcity,‏ 1 ביוני 2011
* אתר למנויים בלבד יאיר אשכנזי, מולטי טאלנט? לאן שלא תסתכלו תראו את השחקן והבמאי ארז דריגס, באתר הארץ, 3 בנובמבר 2016
* אתר למנויים בלבד חן ארצי סרור, רז שכניק, איקס מיקס דריגס, באתר "ידיעות אחרונות", 8 בינואר 2020
* אתר למנויים בלבד חיים לוינסון, כשאנשים מתמכרים, החיים שלהם נהרסים. לא במקרה של ארז דריגס, באתר הארץ, 9 במרץ 2021
* סרטונים ניר יהב‏, "כל הזמן שואלים אותי אם תהיה עונה שנייה של 'חזרות', אני חושב שזה יקרה", באתר וואלה!‏, 20 ביולי 2023

הערות שוליים
------------

1. ↑  צוץ, תראה, הטרדה משלנו: עדויות על דפוסי פגיעה שיטתיים של ארז דריגס, באתר פוליטיקלי קוראת, ‏2021-02-17
2. ↑  עדויות נגד השחקן ארז דריגס על התנהגות פוגענית כלפי נשים, באתר ynet, 19 בפברואר 2021
3. ↑  רן בוקר, נועה קולר מגיבה לראשונה לעדויות נגד ארז דריגס: "הפרטים שנחשפו שברו אותי, זה לא ארז שאני מכירה", באתר ynet, 19 בפברואר 2021

|  |  |  |
| --- | --- | --- |
| **הקודם**:**2019: רשף לוי ותומר שני (נחמה)** | **פרס האקדמיה לטלוויזיה לתסריט בסדרה קומית** **2020: נועה קולר וארז דריגס (חזרות)** | **הבא**:**2021–2022: עטרה פריש וניר ברגר (המפקדת)** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007368143205171
* BnF: cb17734186r (data)
* ISNI: 0000 0004 6504 299X
* VIAF: 24151170947439090585
* WorldCat: viaf-24151170947439090585

 |